Parlement mág Markus Jooste dagvaar | Netwerk24
Deur Nellie Brand-Jonker 21 Augustus 2018 18:02
'n Regsmening is gekry en Baleka Mbete, speaker van die parlement, het haar toestemming gegee dat die staande komitee oor finansies Markus Jooste, voormalige uitvoerende hoof van Steinhoff, mag dagvaar om voor die komitee te verskyn.
Die komitee het voorheen besluit om die speaker te nader sodat die regsverteenwoordigers van die parlement 'n regsmening daaroor kon gee.
Magtiging is ook nou gegee om Ben la Grange, voormalige finansiële hoof, te dagvaar om te verskyn.
Ingevolge art. 56 van die Grondwet het die Nasionale Vergadering en sy komitee die mag om staatsliggame te roep om te verskyn asook private persone, instellings en beheerliggame oor enige saak wat binne openbare belang is.
Die dagvaarding gaan uitgereik word vir die sitting wat op 29 Augustus plaasvind.
La Grange sou op 22 Augustus parlement toe kom, maar die sitting is met 'n week uitgestel omdat Steinhoff se verteenwoordigers nie kon kom nie. Daarna het La Grange gesê hy kan nie op 29 Augustus kom nie omdat sy regsverteenwoordiger nie beskikbaar is nie.
Steinhoff het pas aangekondig dat hy La Grange, wat sedert begin vanjaar op 'n kontrakgrondslag vir die maatskappy konsultasiewerk doen, geskors het.
Meer oor: Steinhoff | Markus Jooste | Baleka Mbete | Ben La Grange | Kleinhandelaars | Parlement | Bedrog | Kleinhandel